ธปท.เปิดช่องตั้งร้านแลกเงิน
ประกาศผ่อนเกณฑ์การควบคุมไตรมาส2นี้หนุนการค้าชายแดนมั่นใจไร้เก็งกำไร
8 มี.ค. 2556

ประกาศผ่อนเกณฑ์การควบคุมไตรมาส2นี้หนุนการค้าชายแดนมั่นใจไร้เก็งกำไร
ธปท.ผ่อนผันให้ตั้งร้านรับแลกเงินได้ง่ายขึ้น หนุนการค้าตามแนวชายแดน คาดเริ่มไตรมาส 2 นี้ 
นางผ่องเพ็ญ เรืองวีรยุทธ รองผู้ว่าการ ด้านเสถียรภาพการเงิน ธนาคารแห่งประเทศไทย (ธปท.) กล่าวในงานสัมมนาก้าวทันลงทุนต่างประเทศ : โอกาสและการบริหารความเสี่ยง ว่า ในปีนี้จะมีการผ่อนคลายคุณสมบัติของผู้ประกอบธุรกิจบุคคลรับอนุญาตแลกเปลี่ยนเงินตราต่างประเทศ (Money Changer : MC) และตัวแทนรับอนุญาตโอนเงินตราต่างประเทศ (Money Transfer Agent : MT) โดยจะผ่อนผันให้ MC กับ MT มีจำนวนรายเพิ่มขึ้น 
นางผ่องเพ็ญ กล่าวว่า ธปท.อาจจะต้องผ่อนเกณฑ์กำหนดในเรื่องคุณสมบัติของ MC กับ MT ในปัจจุบันที่อาจจะเข้มไปลงมา ด้วยการลดเงินทุนจดทะเบียนลง เพื่อเปิดให้มีการเข้าสู่ธุรกิจนี้ได้ง่ายขึ้น แต่ยังให้มีความมั่นคงเพียงพอในการกำกับดูแล การทำธุรกรรม เพื่อจูงใจให้มีผู้สนใจมาทำมากขึ้น รองรับการขยายตัวของธุรกิจตามแนวชายแดนที่โตมากขึ้น และรองรับการค้าในกลุ่มประชาคมเศรษฐกิจอาเซียน (เออีซี) ซึ่งน่าจะเห็นได้ในไตรมาส 2 
“การเปิดให้ทำธุรกิจในกลุ่มนี้มากขึ้นช่วยด้านการท่องเที่ยว อำนวยความสะดวกนักท่องเที่ยว รวมทั้งการค้าตามแนวชายแดนที่เพิ่มขึ้นตามแนวโน้มการเปิดเออีซีและการเติบโตของไทย ซึ่งการผ่อนนี้ก็ไม่ต้องห่วงเรื่องการจะมาเก็งกำไรค่าเงินบาท เพราะการแลกเปลี่ยนช่องทางนี้เป็นความต้องการใช้เงินจริง หรือเรียลดีมานด์ของนักท่องเที่ยวและการค้า เป็นธุรกิจเงินสดที่เป็นธนบัตร จึงไม่น่าจะมีการเก็งกำไร เพราะอัตราการซื้อและขายมีส่วนต่างที่กว้างไม่น่าจะคุ้มค่าในช่องทางนี้” นางผ่องเพ็ญ กล่าว
ปัจจุบันผู้ประกอบธุรกิจ MC ที่มีอยู่ 1,250 ราย ต้องมีทุนจดทะเบียน 1 ล้านบาท ต่อ 1 สาขา ขายเงินตราต่างประเทศได้ 5,000 เหรียญสหรัฐ หรือเทียบเท่าต่อราย ส่วนการรับซื้อสามารถรับซื้อได้ไม่จำกัด และต้องมีทุน 10 ล้านบาท ถ้ามีธุรกิจเกสต์เฮาส์ โรงแรม หอพัก รองรับ 
ขณะที่ธุรกิจรับโอนเงิน MT ปัจจุบันมี 2 ราย คือ เซ็นทรัล ที่ให้เวสเทิร์นยูเนียนเปิดเคาน์เตอร์รับโอนเงินและบริษัท ไปรษณีย์ไทย ซึ่งต้องมีทุนจดทะเบียน 100 ล้านบาท โอนเงินได้ 2,000 เหรียญสหรัฐต่อครั้งต่อราย